Labojums Komisijas 2006. gada 21. decembra Regulā (EK) Nr. 1993/2006, ar ko sakarā ar Bulgārijas un Rumānijas pievienošanos Eiropas Savienībai nosaka pārejas posma pasākumus attiecībā uz piena un piena produktu eksportu atbilstīgi Regulai (EK) Nr. 1282/2006

( “Eiropas Savienības Oficiālais Vēstnesis” L 413, 2006. gada 30. decembris )

Regulu (EK) Nr. 1993/2006 lasīt šādi:

KOMISIJAS REGULA (EK) Nr. 1993/2006

(2006. gada 21. decembris),

ar ko sakarā ar Bulgārijas un Rumānijas pievienošanos Eiropas Savienībai nosaka pārejas posma pasākumus attiecībā uz piena un piena produktu eksportu atbilstīgi Regulai (EK) Nr. 1282/2006

EIROPAS KOPIENU KOMISIJA,

ņemot vērā Bulgārijas un Rumānijas Pievienošanās līgumu, un jo īpaši tā 4. panta 3. punktu,

ņemot vērā Bulgārijas un Rumānijas Pievienošanās aktu, un jo īpaši tā 41. pantu,

tā kā:

(1) Ar 3. panta 2. punktu Komisijas 2006. gada 17. augusta Regulā (EK) Nr. 1282/2006, ar ko nosaka īpašus sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz piena un piena produktu eksporta licencēm un eksporta kompensācijām (1), noteikts – lai piešķirtu kompensāciju, produktiem jāatbilst prasībām, kas izklāstītas Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (2). Proti, produktiem jābūt ražotiem apstiprinātā uzņēmumā un jāatbilst Regulas (EK) Nr. 853/2004 4. un 5. pantā precizētajām veselības marķējuma prasībām.

(2) Ar Komisijas 2006. gada 22. decembra Lēmumu 2007/…/EK, ar ko nosaka pārejas posma pasākumus dažu Bulgārijā un Rumānijā iegūtu dzīvnieku izcelsmes produktu tirdzniecībai (3), noteikti pasākumi, ar ko tiek vienkāršota pāreja no Bulgārijā un Rumānijā pastāvošā režīma uz režīmu, kas rodas, piemērojot Kopienas tiesību aktus veterinārijas jomā. Saskaņā ar minētā lēmuma 3. pantu dalībvalstis no 2007. gada 1. janvāra līdz 2007. gada 31. decembrim atļauj tirdzniecību ar produktiem, kuri pirms pievienošanās dienas iegūti tādos Bulgārijas un Rumānijas uzņēmumos, kam atļauts piena produktus eksportēt uz Kopienu, nodrošinot, ka uz šiem produktiem ir attiecīgā uzņēmuma Kopienas eksporta veselības marķējums, un pievienojot dokumentu, kas apliecina, ka tie ražoti pirms 2007. gada 1. janvāra.

(3) Ir lietderīgi atkāpties no Regulas (EK) Nr. 1282/2006 un noteikt, ka par produktiem, kuri atbilst Lēmuma 2007/…/EK 3. panta prasībām un kuru tirdzniecība ir atļauta laika posmā no 2007. gada 1. janvāra līdz 31. decembrim, var pieprasīt eksporta kompensāciju.

(4) Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,

IR PIEŅĒMUSI ŠO REGULU.

1. pants

Atkāpjoties no Regulas (EK) Nr. 1282/2006 3. panta 2. punkta prasībām, attiecībā uz produktiem, kas pirms pievienošanās dienas iegūti tādos Bulgārijas un Rumānijas uzņēmumos, kam atļauts tos eksportēt uz Kopienu, un kas no pievienošanās dienas līdz 2007. gada 31. decembrim eksportēti no Kopienas, var pieprasīt eksporta kompensāciju, ja vien minētie produkti atbilst Lēmuma 2007/…/EK 3. panta a) apakšpunktā noteiktajām prasībām un tiem ir pievienots Komisijas Lēmuma 2004/438/EK (4) II pielikumā norādītais dokuments, ko papildina ar šādu frāzi:

“Ražots pirms 2007. gada 1. janvāra, saskaņā ar Komisijas Lēmumu 2007/…/EK.”

2. pants

Šī regula stājas spēkā dienā, kad stājas spēkā Bulgārijas un Rumānijas Pievienošanās līgums.

Regulu piemēro eksporta deklarācijām, kas pieņemtas no šīs regulas spēkā stāšanās dienas līdz 2007. gada 31. decembrim.